VENDIM
Nr. 572, datë 3.9.2014

PËR DHËNIEN NË PËRDORIM TË PËRKOHSHËM, NGA MINISTRIA E MBROJTJES MINISTRISË SË PUNËVE TË BRENDSHME, TË OBJEKTIT NR. 42, ME EMËRTIM “INSTITUTI I STUDIMEVE DHE PROJEKTIMEVE TË MBROJTJES”, PËR SHKOLLËN SHQIPTARE TË ADMINISTRATËS PUBLIKE, DHE SHFUQIZIMIN E VENDIMIT NR. 786, DATË 14.11.2012,  TË KËSHILLIT TË MINISTRAVE 

Në mbështetje të nenit 100 të Kushtetutës dhe të neneve 8, pika 3, 10 e 12, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, me propozimin e ministrit të Punëve të Brendshme, Këshilli i Ministrave 

VENDOSI:   

1.  Dhënien në përdorim të përkohshëm, për një periudhë 40-vjeçare, të objektit nr. 42, me emërtim “Instituti i Studimeve dhe Projektimeve të Mbrojtjes”, nga Ministria e Mbrojtjes Ministrisë së Punëve të Brendshme, për Shkollën Shqiptare të Administratës Publike, sipas formularit që i bashkëlidhet këtij vendimi. 
2. Ministrisë së Punëve të Brendshme i ndalohet ta ndryshojë destinacionin e pronës, të përcaktuar në pikën 1, të këtij vendimi, ta tjetërsojë ose t’ua japë në përdorim të tretëve. Në rast përfundimi të veprimtarisë së Shkollës Shqiptare të Administratës Publike, para afatit të përcaktuar në këtë vendim, objekti dhe trualli funksional t’i kthehen Ministrisë së Mbrojtjes. 
3. Objekti nr. 36, me emërtim “Ish-Kolegji Turk”, dhe trualli funksional, pjesë e pronës nr. 12, me emërtim “Komanda e Doktrinës dhe Stërvitjes”, Tiranë, me sipërfaqe të përgjithshme 7 594 (shtatë mijë e pesëqind e nëntëdhjetë e katër) m2, t’i kthehen në përdorim Ministrisë së Mbrojtjes. 
4. Vendimi nr. 786, datë 14.11.2012, i Këshillit të Ministrave, “Për dhënien në përdorim të përkohshëm, nga Ministria e Mbrojtjes Ministrisë së Brendshme, të mjediseve të objektit nr. 36, me emërtim “Ish-Kolegji Turk”, dhe të truallit funksional, pjesë e pronës nr. 12, me emërtim “Komanda e Doktrinës dhe Stërvitjes”, Tiranë, me sipërfaqen e përgjithshme 7 594 (shtatë mijë e pesëqind e nëntëdhjetë e katër) m2, për Shkollën Shqiptare të Administratës Publike”, shfuqizohet. 
5. Ngarkohen ministri i Punëve të Brendshme, ministri i Mbrojtjes dhe kryeregjistruesi i Pasurive të Paluajtshme të Republikës së Shqipërisë të ndjekin procedurat e nevojshme për zbatimin e këtij vendimi. 
  Ky vendim hyn në fuqi pas botimit në Fletoren Zyrtare. 
KRYEMINISTRI
Edi Rama

